C 495/36
LT
Europos Sąjungos oficialusis leidinys
2022 12 29
Kai kurioms veiklos rūšims, įskaitant energijai imlias pramonės šakas, pavyzdžiui, cemento, geležies ir plieno, aliuminio, celiuliozės ir popieriaus, naftos perdirbimo gamyklas, taip pat žemės ūkį, būdingi proceso metu išsiskiriantys teršalai, atsirandantys dėl pačių gamybos procesų.
Anglies dioksido surinkimas ir saugojimas arba anglies dioksido surinkimas ir naudojimas gali labai padėti spręsti šių sektorių išmetamųjų teršalų problemą.
Be to, tokiu būdu galima pašalinti CO2 iš atmosferos anglies dioksido šalinimo technologijomis, pavyzdžiui, naudojant bioenergiją kartu su anglies dioksido surinkimu ir saugojimu (BECCS) ir tiesioginį anglies dioksido surinkimą iš atmosferos bei saugojimą (DACCS).
Atnaujintuose NEKSVP turėtų būti atsižvelgiama į BECCS diegimą, visapusiškai įvertinant tvarios biomasės ribas ir prieinamumą.
6 langelis.
Anglies dioksido surinkimo ir saugojimo tikslų, uždavinių ir įnašų nustatymas.
Valstybių narių prašoma pateikti šią informaciją: — bendrą metinę proceso metu išsiskiriančių išmetamųjų teršalų, kurie turės būti surinkti CO2 surinkimo technologijomis, prognozę; — metinį biogeninį ir tiesioginį iš oro surinktą CO2 kiekį, kurį bus galima siųsti į geologines saugyklas; — CO2 geologinių saugyklų pajėgumus, kuriuos bus galima panaudoti kasmet; — metinius CO2 saugojimo pajėgumus, kurie gali atsirasti baigus eksploatuoti angliavandenilių telkinius; — planuojamą CO2 transportavimo infrastruktūrą; — CO2 surinkimo, transportavimo ir saugojimo investicijoms skiriamą viešąją finansinę paramą; — bet kokias kitas priemones, kuriomis būtų remiamos CO2 ilgalaikio geologinio saugojimo galimybės.
2.6
Mokslinių tyrimų, inovacijų ir konkurencingumo aspekto skatinimas
Remiantis 2020 m. pradinių NEKSVP vertinimu (64) ir atsižvelgiant į dabartines geopolitines aplinkybes bei pastarojo meto politikos pokyčius, valstybės narės skatinamos savo atnaujintuose planuose stiprinti mokslinių tyrimų inovacijų ir konkurencingumo aspektą.
Siekiant sėkmingai diegti švarios energijos ir mažo anglies dioksido kiekio technologijų mokslinius tyrimus ir inovacijas (MTI), reikia ne tik pakankamai ekspertų ir verslininkų, bet ir sinergiškai pasinaudoti ES, nacionalinėmis ir regioninėmis programomis.
Siekiant sustiprinti ES konkurencingumą ir įgyvendinti žaliojo kurso tikslus esminiai aspektai yra aiškūs nacionaliniai MTI tikslai ir uždaviniai iki 2030 m. (ir, jei reikia, iki 2050 m.), glaudesnis valstybių narių bendradarbiavimas ir nuolatinė nacionalinės MTI veiklos stebėsena.
Šie elementai taip pat labai svarbūs siekiant sumažinti atotrūkį tarp MTI ir naudojimo rinkoje, sustiprinti ES konkurencingumą ir galiausiai paspartinti technologijų, kurios, kaip tikimasi, turės įtakos žaliojo kurso tikslams, diegimą.
Į MTI strategijas taip pat turėtų būti įtraukti ir puoselėjami netechnologiniai, tarpdisciplininiai aspektai, kurie turi didelę reikšmę siekiant paspartinti ekologinę ir energetinę pertvarką, skatinti elgsenos pokyčius, klimato kaitos atžvilgiu sąmoningą gyvenimo būdo pasirinkimą, institucines, valdymo ir politikos naujoves, kad būtų sudarytos palankios sąlygos neutralaus poveikio klimatui pertvarkai.
Atnaujintuose nacionaliniuose planuose turėtų būti aprašyti valstybių narių tikslai ir politika, kuriais siekiama palengvinti komerciškai prieinamų mažo anglies dioksido kiekio technologijų, įrangos ir komponentų gamybos plėtrą (pavyzdžiui, atspindint investicijų dabartinę padėtį ir tendencijas, pridėtinę vertę) jų teritorijoje, taip pat tikslai ir politika, kuriais to siekiama pasitelkiant įvairinimo pastangas trečiosiose šalyse.
Plane „REPowerEU“ nurodoma, kad norint jį įgyvendinti reikia įvairinti atsinaujinančiosios energijos įrangos ir svarbiausių žaliavų tiekimą, mažinti sektorių priklausomybę, įveikti tiekimo grandinės kliūtis ir didinti ES švarios energijos technologijų gamybos pajėgumus.
Atnaujintuose NEKSVP turėtų geriau atsispindėti poreikiai, susiję su gamybos pajėgumais ir pramoninėmis vertės grandinėmis pagrindinėse mažo anglies dioksido pėdsako energijos technologijose.
(64) Nacionalinių energetikos ir klimato srities veiksmų planų ES masto vertinimas.
Žaliosios pertvarkos plėtojimas ir ekonomikos atsigavimo skatinimas integruotai planuojant energetikos ir klimato srities veiksmus.